आजको र अन्य यस्तै सार्वजनिक विदाको उपयोग कसरी गर्ने त ? सरकारी कर्मचारी र तिनको सिको गरी हिंड्नेहरूले घाम तापेर वा तास खेलेर समय कटाउने बाटो रोज्लान् तर समयको सदुपयोग गर्छु भन्नेका लागि अनेक उपाय छन् । एउटा उपाय त जे-जस्तो सन्दर्भ मिलाएर विदा दिइएको हो त्यसकै बारेमा विचार-मन्थन, सारगर्भित बहस र चर्चामा त्यस दिनको उपयोग गर्नु जाती हुन्छ । जस्तो, डा. जगमान गुरुङले उल्लेख गरे झैं ‘दिव्य उपदेश’मा नेपालको सुरक्षा नीति, आर्थिक पध्दति, घरेलु नीति र परराष्ट्र नीतिहरूलाई दिशानिर्देश हुने गहन बुँदा परेका छन्; तिनका एक-एक बुँदालाई केलाएर आधुनिक परिवेशमा संयोजन गर्न मिल्ने खाका/ढाँचा तयार गर्न परिमार्जनका लागि परामर्शका सिलसिला चलाउन सकिन्छ ।
